Groet die Grotman 2 – Roekeloos
Gepubliseer deurRoekeloos	 16/08/2019 14/08/2019
1 Kommentaar op Groet die Grotman 2
Dit is twintig jaar later. Grotman en Elize is steeds gelukkig getroud … of is hulle?
Die kinders is tieners met hul eiesoortige uitdagings. Grotman het sy rookseine verruil vir WhatsApp-boodskappe, eposse, iPhones, Facebook en Twitter. Die verskille tussen Mans en Vrouens is steeds daar, want mans is steeds van Mars en vrouens van Venus.
In Groet die Grotman 2 word die verskille tussen mans en vrouens op komiese wyse uitgebeeld. Vrouens is steeds die gaarders (veral van nuttelose inligting) en mans steeds die jagters (van ‘n bok tot ‘n televisieprogram).
“Mans en vrouens lag vir mekaar in Groet die Grotman 2 en dis juis wat hierdie produksie so gewild en sterk maak” sê skrywer en regisseur Frans Swart. “Mens kan amper sê ons doen huweliksberading op ‘n komiese wyse. Die feit dat Grotman sy wêreldjie moet groter maak om by Elize se wêreld aan te pas en die feit dat Elize haar oop wêreld so bietjie nouer moet maak om by Grotman se wêreld uit te kom, sorg vir baie komiese situasies.”
Grotman en Elize is wyser … of is hulle? Het Grotman sy wêreld al verbreed om by Elize se wêreld aan te sluit. Het Elize haar wêreld vernou om so bietjie na Grotman se gefokusde wêreld te kom?
Frans Swart, wat al as die klugkoning van Suid-Afrika bestempel is, het die nuwe teks geskryf wat splinternuwe aksies tot gevolg het. “Natuurlik moet ons by die teks hou, maar met Wynand van Vollenstee as die Grotman weet mens nooit nie. Hy is ‘n briljante akteur en lees elke aand die gehoor en pas ook sekere tonele aan om by die gehoor aan te pas. So mens weet nooit wat om te wagte te wees nie,” lag Frans. Wynand het as jong akteur sy tande by Lefra kom slyp in die klugte soos My Vrou se Man se Vrou. Daar het Frans hom al raakgesien as briljante komiese speler. “Sy komiese tydsberekening is perfek en dan het hy die vermoë om enige karakter ongelooflik goed te vertolk. Glo my in Grotman 2 vertolk hy ‘n swetterjoel karakters! Dit was net ‘n logiese keuse dat Wynand die volgende Grotman moes wees.” Fliekgangers sal Wynand van Vollenstee onthou as Kallie in die rolprent Karate Kallie, Bennie in Platteland en die braaivleisman in Superhelde. Televisisiekykers sal hom herken as Gielie in Ouboet en Wors. Op die verhoog was hy te sien as Barta in die produksie Fiela se Ander Kind en as Kleinboet in Ons vir Jou. Hy verskyn in twee van Lefra se klugte, naamlik My Vrou se Man se Vrou en later in My Man se Skelmpie se Skelmpie se Vrou. Dié veelsydige akteur het sy Nasionale Drama Diploma in 2007 aan die Tshwane Universiteit van Tegnologie verwerf, waar hy ook aangewys is as Beste Akteur van die Jaar.
Groet die Grotman 2 is by die Atterburyteater op die planke vanaf 23 tot 25 Augustus, en toer van daar af regoor die land.
Besprekings kan by iTickets gedoen word deur 086 100 0291 te skakel, of op die webwerf www.itickets.co.za. Groepe van 10 of meer kry oudergewoonte ‘n lekker afslag deur Lefra te skakel by 011 815 3000, of ‘n e-pos te stuur aan admin@lefra.com.
Vrydag, 23 Augustus tot Sondag, 25 Augustus 2019 | Atterburyteater, Pretoria
Sondag, 1 September 2019 @ 14:00 | Barnyard Theatre, Menlyn, Pretoria
Donderdag, 12 September 2019 @ 20:00 | Barnyard Theatre, Silverstar, Krugersdorp
Sondag, 29 September 2019 @ 19:00 | Barnyard Theatre, Emperors Palace, Kempton Park
Donderdag, 10 Oktober tot Sondag, 13 Oktober 2019 | Mardi Gras Teater, Carnival City, Brakpan
Woensdag, 16 Oktober 2019 @ 20:00 | Die Blou Hond, Pretoria
Gepubliseer deurRoekeloos 16/08/2019 14/08/2019 Gepubliseer inTeaterSleutelwoorde: Frans Swart, Lefra Produksies, Wynand van Vollenstee
Terug pieng: Wen kaartjies na Groet die Grotman 2 by die Atterburyteater – Roekeloos